
KOMANDIRUOTĖS ATASKAITA


Vilnius, 2015-12-12
Ataskaitą pateikė: Biudžeto ir finansų komiteto biuro patarėja (ES) Jolanta Dzikaitė, Ekonomikos komiteto biuro patarėja (ES) Rasa Ona Duburaitė.
Komandiruotės pagrindas: Seimo kanclerės 2015 m.  gruodžio 2 d. įsakymas Nr. 460-KT-29.         

Kviečiančioji institucija: Europos Komisija.
Komandiruotės tikslas: Dalyvauti Europos Komisijos organizuojamame seminare nacionalinių parlamentų darbuotojams Europos Komisijos Ekonominės darbotvarkės klausimais. 

Nagrinėtos temos:
1. Europos semestro  “Rudens paketas”.

2. Penkių prezidentų pranešimas dėl Europos ekonominės ir pinigų sąjungos stiprinimo.

Pirmoji  seminaro tema –  Europos semestro “Rudens paketas”. 
Pirmininkavo - Europos Komisijos Ekonomikos ir finansų reikalų generalinio direktorato Komunikacijos skyriaus vadovo pavaduotoja Leila Fernandez-Stembridge.
Sveikinimo žodį pasakė ir pranešimą tema “Europos semestras: bendras vaizdas” skaitė
Massimo Suardi, Europos Komisijos pirmininko pavaduotojo Valdžio Dombrovskio, atsakingo už euro ir socialinį dialogą, kabineto vadovas.
Svarbiausios naujovės - Europos semestro pertvarkymas:

Nacionalinė reformų darbotvarkė (toliau – NRD). Numatoma, kad NRD turėtų būti kaip atsakas į EK parengtą šalies ataskaitą (angl. Country report), o joje numatytos reformos turėtų orientuotis į ateitį (angl. forward-looking).

Euro zonos rekomendacijos. Numatoma, kad jos bus pateiktos rudenį kartu su Metine augimo apžvalga, Įspėjimo mechanizmo ataskaita ir kitais dokumentais. Rekomendacijose numatyti bendri iššūkiais euro zonai atsispindės ir šalims narėms skirtose rekomendacijose.

Didesnis vaidmuo užimtumui ir socialinei sričiai. Siekiant geriau atspindėti socialinius iššūkius EK planuoja į Makroekonominių disbalansų procedūros (toliau –MIP) švieslentę, kurioje jau yra 11 rodiklių, įtraukti tris socialinius rodiklius (aktyvumo lygį, jaunimo nedarbą ir ilgalaikį nedarbą) ir šią švieslentę paskelbti 2016 m. Įspėjimo mechanizmo ataskaitoje. EK ragina labiau į NRD rengimą įtraukti socialinius partnerius. Taip pat Europos semestro pareigūnai, esantys VN-ėse, konsultuos socialinius partnerius dėl pagrindinių Europos semestro tikslų.  

Didesnė konvergencija nustatant lyginamuosius standartus (angl. benchmark) ir keičiantis gerosiomis praktikomis. Siekiant padidinti konvergencijos procesą norima nustatyti lyginamuosius standartus tokiose srityse kaip darbo rinka, konkurencingumas, verslo aplinka, viešasis administravimas, mokesčiai ir kt. Šie lyginamieji standartai  turėtų padidinti VN-ių savininkiškumą (angl. ownership) dėl struktūrinių reformų įgyvendinimo. Nustatant lyginamuosius standartus reikės parinkti tinkamus rodiklius. Nuo 2016 m. Europos semestro EK progresyviai taikys lyginamųjų standartų taikymą nagrinėjant temines peržiūras.

Didesnė parama reformoms iš ES fondų ir techninės paramos. Nauja teisinė sistema  reikalauja, kad programos, kurios yra finansuojamos iš Europos struktūrinių investicinių fondų, atspindėtų visas šalims skirtas rekomendacijas. EK tikrins ir parengs pranešimą iki 2017 m, kaip šalys laikosi įsipareigojimų. Be to, reformų įgyvendinimas bus palaikomas ir iš kitų ES finansavimo programų (jų finansavimo rėmuose) bei technine parama, kurią suteiks EK struktūrinių reformų paramos tarnyba.

Europos semestro Rudens paketo temomis: Metinė augimo apžvalga, Įspėjimo mechanizmo ataskaita. Rekomendacijos Euro zonai. Kokie aktualiausi klausimai ir kokie ateinančių 2016 metų prioritetai? pranešimus skaitė Europos Komisijos Ekonomikos ir finansų reikalų generalinio direktorato Politikos koordinavimo ir strateginio planavimo skyriaus vadovas Outi Slotboom  (pranešimas pridedamas) ir Europos Komisijos Ekonomikos ir finansų reikalų generalinio direktorato Makroekonominio disbalanso ir reguliavimo skyriaus vadovas Jonas Fisher, taip pat- Europos Komisijos Ekonomikos ir finansų reikalų generalinio direktorato Konkrečių šalių politikos priežiūros koordinavimo l.e.p. skyriaus vadovas Pim Lescrauwaet.
Darbinės vakarienės metu vyko susitikimai su Europos Parlamento Ekonomikos ir pinigų politikos komiteto sekretoriato vadovu Adolfo Barbera del Rosal ir Europos Parlamento Ekonomikos valdysenos skyriaus vadovu Kajus Hagelstam, kur buvo pasidalinta nuomonėmis Europos semestro ir Tarpparlamentinės konferencijos stabilumo, ekonomikos koordinavimo ir valdysenos Europos Sąjungoje klausimais.
Antroji  seminaro tema – Penkių prezidentų pranešimas dėl Europos ekonominės ir pinigų sąjungos stiprinimo.  
Pirmininkavo - Europos Komisijos Ekonomikos ir finansų reikalų generalinio direktorato patarėjas politikos, strategijos ir koordinavimo klausimais Roy Dickinson. 
Penkių Prezidentų pranešimo (pranešimas pridedamas) temomis: Kodėl reikia Ekonomikos ir pinigų sąjungos stiprinimo? Kaip gilinti ekonominę, finansinę, fiskalinę ir politinę sąjungos integraciją? Kokie tolesni žingsniai? Pranešėjas  José Leandro - direktorius, politikos, strategijos ir koordinavimo generalinis direktoratas, Ekonomikos ir finansų reikalai, Europos Komisija.
2015 m. birželio 22 d. buvo paskalbtas penkių prezidentų - Europos Komisijos Pirmininko Jeano-Claude’o Junckerio kartu su euro zonos aukščiausiojo lygio susitikimo pirmininku Donaldu Tusku, Euro grupės pirmininku Jeroenu Dijsselbloemu, Europos Centrinio Banko pirmininku Mario Draghi’u  ir Europos Parlamento pirmininku Martinu Schulzu – pranešimas, kuriuo išdėstyti planai, kaip pagilinti ekonominę ir pinigų sąjungą ir jos kūrimą užbaigti vėliausiai 2025 metais.

Numatoma, kad procesas vyktų tokiais vienas paskui kitą einančiais etapais:

· 1 etapu (2015 m. liepos 1 d. – 2017 m. birželio 30 d.) ES institucijos ir euro zonos valstybės narės remtųsi esamomis priemonėmis ir kuo geriau išnaudotų esamas Sutartis. Iš esmės tai apimtų konkurencingumo ir struktūrinės konvergencijos skatinimą, finansinės sąjungos kūrimo užbaigimą, atsakingos fiskalinės politikos nacionaliniu ir euro zonos lygmenimis vykdymą bei išlaikymą ir demokratinio atskaitingumo didinimą;

· 2 etapu būtų sutarta dėl papildomų priemonių siekiant baigti kurti Ekonominės ir pinigų sąjungos ekonominę ir institucinę struktūrą. Šiame etape konvergencijos procesas būtų sustiprintas, nustatant įvairius bendrai sutartus konvergencijos kriterijus, kuriems galėtų būti suteiktas teisinis pobūdis.

· Galutinio etapo (vėliausiai iki 2025 m.) pabaigoje tvirta ir tikra Ekonominė ir pinigų sąjunga taptų stabilumo ir gerovės erdve visų bendrą valiutą naudojančių ES valstybių narių piliečiams, prie kurios, jei būtų pasirengusios, galėtų prisijungti ir kitos ES valstybės narės.

Siekdama parengti perėjimą nuo 1 prie 2 etapo Komisija 2017 m. pavasarį numato pateikti baltąją knygą, kurioje bus įvertinta 1 etapu padaryta pažanga ir išdėstyti tolesni reikiami veiksmai, įskaitant teisinio pobūdžio priemones, siekiant 2 etapu sukurti Ekonominę ir pinigų sąjungą.

Ekonominės valdysenos priemonių gerinimas:

Esamų fiskalinių taisyklių skaidrumo didinimas ir kompleksiškumo mažinimas. Pirma, EK užtikrins metodologijos nuoseklumą tarp skolos taisyklės pagal perviršinio deficito procedūrą ir VN-ių vidutinės trukmės tikslų (angl. MTO). Antra, supaprastins metodologiją, vertinant ar šalis atitinka Stabilumo ir augimo pakto (toliau – SAP) reikalavimus. Trečia, ieškos galimybės atnaujinti daugiametes Tarybos rekomendacijas dėl perviršio deficito sumažinimo, siekiant sutelkti dėmesį ne tik į nenumatytų ekonominės aplinkos pokyčių sąlygas, kaip tai numatyta SAP, bet taip pat į nenumatytus pagerėjimus. Toks požiūris turėtų padėti užtikrinti, kad perviršio deficitas būtų ištaisytas laiku. Taip pat, EK atlieka tyrimą, kaip šalys perkėlė Sutartį dėl stabilumo, koordinavimo ir valdysenos ekonominėje ir pinigų sąjungoje, į savo nacionalinius teisės aktus.

Sustiprinta Makroekonominių disbalansų procedūra. Pirma, EK pristatys MIP kompendiumą bus paaiškinta, kaip EK priima sprendimus dėl makroekonominių disbalansų, tai turėtų padidinti MIP skaidrumą. Antra, EK užtikrins tinkamus tolesnius veiksmus po perviršinių makroekonominių disbalansų nustatymo. Taip pat EK sutvirtins kategorijas, tiksliai apibrėš kriterijus, pagal kuriuos VN-ės, turinčios makroekonominius disbalansus, yra suskirstomos į grupes, ir geriau paaiškins ryšį tarp esamų disbalansų ir kaip jie atsispindi šalims skirtose rekomendacijose. Perviršinių disbalansų procedūra gali būti pradėta, jei , jei pristinga ryžto vykdyti reformas ir jų įgyvendinimo pažanga bus nepakankama. Ji bus taikoma tuo atveju, jei susidarę dideli makroekonominiai disbalansai kels grėsmę sklandžiam ekonominės ir pinigų sąjungos veikimui, pavyzdžiui tokie, kurie atvedė į krizę. Trečia, bus sustiprinta euro zonos dimensija MIP.

Nacionalinių konkurencingumo valdybų sistema. EK rekomenduoja VN įsteigti konkurencingumo valdybas (toliau – KV), kurios padėtų gerinti nacionalinės strategijos formavimą (angl. policymaking) teikiant nepriklausomas ekspertines analizes ypač vertinant konkurencingumą ir reformas, susijusias su konkurencingumu. KV turėtų savo tyrimų rezultatus pateikti metinėse ataskaitose. KV turėtų būti nepriklausomos nuo valdžios įstaigų, kurios dirba su tais pačias ar susijusiais klausimais ir turėti pajėgumus, kurie užtikrintų aukštos kokybės ekonominę analizę. VN gali įkurti naujas KV ar jau pritaikyti esamas institucijas, svarbiausia, kad jos atitiktų reikalavimus. KV taip pat gali įsisteigti ir šalys, kurios nepriklauso euro zonai.  

Patariamoji Europos fiskalinė valdyba. Kartu su komunikato pateikimu EK įsteigia nepriklausomą patariamąją Europos fiskalinę valdybą, kuri turės pateikti vertinimą kaip yra įgyvendinamos ES fiskalinės taisyklės, ypač susijusios su biudžetine priežiūra, taip pat atvejus, kurie labai neatitinka numatytoms fiskalinėms taisyklėms. Valdyba taip pat bendradarbiaus su nacionalinėmis fiskalinėmis tarybomis apsikeičiant gerosiomis praktikomis bei kita informacija.

 Išorinis euro zonos atstovavimas. EK sieks, kad euro zona būtų vieningai atstovaujama TVF ir kituose formatuose, taip parodant stiprų ir daug nuosaikesnį euro zonos indėlį į globalų ekonomikos ir finansų stabilumą.

 Tolesni žingsniai link finansinės sąjungos. Pirma, EK toliau tęs darbą su VN-ėms siekdama visiškai įgyvendinti sutartas teisines nuostatas (dėl Vieningo pertvarkymo mechanizmo, Bankų pertvarkymo ir gaivinimo direktyvos, Indėlių garantijų direktyvos). Antra, EK skatina VN-es kuo greičiau susitarti dėl Vieningo mechanizmo laikinojo finansavimo. Trečia, EK iki metų pabaigos pateiks veiksmų planą dėl bendros Europos indėlių draudimo sistemos, kuri užtikrins indėlių apsaugą, nepriklausomai nuo geografinės vietovės. Europos indėlių garantijų sistema būtų privaloma euro zonos VN-ėms, o ne euro zonos šalys gėlėtų taip pat dalyvauti joje, tik prisijungus prie Bankų sąjungos. Ketvirta, peržiūrėti finansų sektoriaus reguliacinę aplinką. Penkta, sukurti Kapitalo sąjungą.

 Efektyvus demokratinis legitimumas, savininkiškumas ir atskaitomybė. EK planuoja toliau tęsti dvišalius susitikimus, tikslines diskusijas Taryboje ir daug platesnes technines bei politines diskusijas sostinėse. EK taip pat planuoja daugiau į šiuos dialogus įtraukti Europos semestro pareigūnus, esančius kiekvienoje šalyje. Prieš paskelbiant Metinę augimo apžvalgą ir po priėmimo EK su EP galėtų turėti diskusijas. Taip pat EK galėtų pristatyti EP šalims skirtas rekomendacijas. EK sieks efektyvinti bendravimą su nacionaliniais parlamentais. Toks bendradarbiavimas galėtų apimti nacionalines parlamentines diskusijas dėl šaliai skirtų rekomendacijų ir metinę nacionalinę biudžeto procedūrą.  

 EPS užbaigimas: pasiruošimas 2 etapui. Antrasis EPS etapas reikalaus didesnio suvereniteto ir solidarumo pasidalijimo. 2017 m. pavasarį EK pristatys baltąją knygą (angl. White paper), kurioje bus pateikta pažanga, padaryta pirmojo etapo metu ir numatyti veiksmai dėl EPS užbaigimo antrajame etape.

Temomis: Struktūrinių reformų vaidmuo Europos Sąjungos ekonomikos augimo ir darbo vietų kūrimo iššūkiams. Kokie yra tvaraus ekonomikos augimo ir darbo vietų kūrimo iššūkiai Europos Sąjungoje? Kodėl reikalingos struktūrinės reformos? Kokios struktūrinės reformos reikalingos?  Kodėl taip sunku jas įgyvendinti? pranešimus skaitė Europos Komisijos Ekonomikos ir finansų reikalų generalinio direktorato Augimo, konkurencingumo ir struktūrinių reformų direktorato vyriausiasis patarėjas Karl Pichhelmann (pranešimas pridedamas), taip pat Europos Komisijos Užimtumo, socialinių reikalų ir įtraukties generalinio direktorato ES užimtumo strategijos ir valdysenos skyriaus vadovo pavaduotojas Loris Di Pietrantonio. 

Seminaro metu valstybių narių atstovai keitėsi nuomonėmis, tačiau aktyvios diskusijos nevyko dėl skirtingo nacionalinių parlamentų atstovavimo  (skiriasi nacionalinių parlamentų struktūros ir darbuotojų funkcijos).
 
Jolanta Dzikaitė
Rasa Ona Duburaitė


